บางจากฯกำไรร่วง 83%เจอขาดทุนสต็อก
บางจากปิโตรเลียมแจ้งผลกำไรไตรมาส2เพียง 434.28ล้านบาท คิดเป็นกำไรต่อหุ้น 0.37บาท
2 ส.ค. 2553

บางจากปิโตรเลียมแจ้งผลกำไรไตรมาส2เพียง 434.28ล้านบาท คิดเป็นกำไรต่อหุ้น 0.37บาท
บริษัท บางจากปิโตรเลียม (BCP)  ไตรมาส 2  กำไรสุทธิ เพียง  434.28ล้านบาท คิดเป็นกำไรต่อหุ้น  เท่ากับ 0.37  บาท  ทรุดลง 83.94%  เทียบกับกำไรสุทธิ  2,703.54ล้านบาทหรือ 2.42 บาท  และรวม 6 เดือนแรกปีนี้กำไรสุทธิ จำนวน 1,217.02ล้านบาท หรือ  1.04  บาท ร่วงแรง  71.65%   จากกำไรสุทธิ     4,294.77ล้านบาท คิดเป็น  3.84 บาทต่อหุ้นในช่วงเดียวกันปีก่อน 
สาเหตุที่กำไรในงวดไตรมาส 2 ปีนี้ลดลงมากเกิดจาก สภาวะตลาดซื้อขายล่วงหน้าไม่เอื้ออำนวยในการเข้าทำธุรกรรม ซื้อล่วงหน้า( Hedging) ทำให้ได้รับกำไรจากการ  Hedging เพียง  148  ล้านบาท ไม่มากถึง 1,517   ล้านบาทในช่วงเดียวกันปีก่อน และราคาน้ำมันในตลาดโลกที่ปรับตัวลดลง ส่งผลให้เกิดผลขาดทุนจากสต๊อกน้ำมัน233ล้านบาท ในขณะที่ช่วงเดียวกันของปีก่อนได้ผลกำไรจากสต๊อกน้ำมัน 1,453 ล้านบาท เนื่องจากราคาน้ำมันปรับตัวในทิศทางขาขึ้น
นอกจากนี้บริษัทฯกลั่นน้ำมันเฉลี่ย 8.05 หมื่นบาร์เรลต่อวัน ลดลงจากไตรมาส 2 ปี 2552 อยู่ที่ 8.39 หมื่นบาร์เรลต่อวัน  และบริษัทฯมีปริมาณจำหน่ายรวม (ไม่รวมน้ำมันดิบและน้ำมันหล่อลื่น) เฉลี่ย 9.88 หมื่นบาร์เรลต่อวัน ลดลงจากช่วงเดียวกันของปีก่อนที่อยู่ที่ 1.02.แสนบาร์เรลต่อวัน 
ส่วนแนวโน้มราคาน้ำมันดิบในช่วงไตรมาส 3 ปีนี้ คาดว่าจะยังคงเคลื่อนไหวผันผวนเนื่องจากความไม่ชัดเจนในหลายปัจจัย ทั้งการก่อตัวของเฮอร์ริเคนว่าจะส่งผลต่อการผลิตน้ำมันในอ่าวเม็กซิโกมากน้อยเพียงใด และข้อมูลที่เกี่ยวข้องกับการฟื้นตัวทางเศรษฐกิจยังไร้ทิศทางที่แน่ชัด แต่ระดับราคาน้ำมันมีโอกาสที่จะทรงตัวได้จากที่นักวิเคราะห์คาดการณ์อุปสงค์พลังงานทั่วโลกในปีนี้ยังขยายตัว รวมทั้งได้แรงหนุนจากดัชนีเฉลี่ยอุตสาหกรรมดาวโจนส์ที่ปรับตัวเพิ่มขึ้น